Locuitorii din municipiile Cluj-Napoca, Constanța, Slobozia, Iași, Deva, Sibiu, Timișoara și județul Ilfov vor putea obține în format digital certificatele de naștere și deces.
Direcția Generală pentru Evidența Persoanelor, împreună cu Direcțiile Județene de Evidență a Persoanelor din județele Cluj, Constanța, Hunedoara, Ialomița, Iași, Sibiu și Timiș, precum și cu sprijinul Direcțiilor Locale de Evidență a Persoanelor implicate, a realizat operaționalizarea „Sistemului Informatic Integrat pentru Emiterea Actelor de Stare Civilă – SIIEASC„. Acest sistem a fost inițiat la nivelul tuturor unităților administrativ-teritoriale din cele șapte municipii reședință de județ, inclusiv în județul Ilfov.
Direcția Generală pentru Evidența Persoanelor a pus în funcțiune acest sistem, care va înregistra în format digital decesele și nașterile, astăzi, 8 mai. Sistemul va avea o nouă extindere la data de 10 mai 2024, când vor fi incluse anumite unități administrativ-teritoriale de la nivelul județelor Cluj, Constanța, Hunedoara, Ialomița, Iași, Sibiu și Timiș.
Sistemul Informatic Integrat pentru Emiterea Actelor de Stare Civilă va fi pus în funcțiune la nivel național pe 24 septembrie 2024, potrivit Adevărul.ro.
Ministerul Afacerilor Interne prin Direcția Generală pentru Comunicații și Tehnologia Informației și Direcția Generală pentru Evidența Persoanelor, în calitate de beneficiar, în parteneriat cu Autoritatea pentru Digitalizarea României, Serviciul de Telecomunicații Speciale și Ministerul Dezvoltării, Lucrărilor Publice și Administrației au implementat Sistemul Informatic Integrat pentru Emiterea Actelor de Stare Civilă, cu finanțate din partea Uniunii Europene, din Fondul European de Dezvoltare Regională prin Programul Operațional Competitivitate 2014-2020.
Valoarea proiectului a fost de 184.920.864,06 lei, din care 155.964.263,64 lei reprezintă finanțare nerambursabilă din Fondul European de Dezvoltare Rregională prin Programul Operațional Competitivitate (POC), iar 28.952.894,61 lei reprezintă finanțare nerambursabilă din bugetul național și 3.705,81 lei sunt finanțarea beneficiarului.